Document ID: 32006D0637

ROZHODNUTIE KOMISIE
z 13. septembra 2006,
ktoré sa týka žiadosti Litovskej republiky o uplatňovanie znížených sadzieb DPH na poskytovanie diaľkového vykurovania
[oznámené pod číslom K(2006) 4049]
(Iba litovský text je autentický)
(2006/637/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na šiestu smernicu Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu - spoločný systém dane z pridanej hodnoty: jednotný základ jej stanovenia (1), a najmä na jej článok 12 ods. 3 písm. b),
keďže:
(1)
Listom, ktorý Komisia zaregistrovala 20. júna 2006, Litovská republika oznámila Komisii, že má v úmysle uplatňovať zníženú sadzbu DPH na poskytovanie diaľkového vykurovania.
(2)
Litovská republika má v úmysle uplatňovať zníženú sadzbu DPH (5 %) na poskytovanie diaľkového vykurovania, zatiaľ čo zemný plyn a elektrická energia budú naďalej zdanené štandardnou sadzbou (18 %). Tento rozdiel v sadzbách nespôsobuje posun vo využívaní elektrickej energie alebo zemného plynu na kúrenie v prospech využívania diaľkového vykurovania. Táto skutočnosť sa dá vysvetliť existenciou vnútroštátnych pravidiel na stanovovanie cien, v ktorých sú podstatné rozdiely medzi zemným plynom, elektrickou energiou a diaľkovým vykurovaním, ako aj skutočnosťou, že z technicko-technologického hľadiska možno tieto produkty navzájom nahrádzať iba na vykurovacie účely. Okrem toho v Litve používajú na vykurovanie elektrickú energiu iba v tých domácnostiach, v ktorých nie sú vytvorené technické podmienky na použitie plynu ani na pripojenie na sieť diaľkového vykurovania. Čiže domácnosti, ktoré momentálne využívajú na kúrenie elektrickú energiu, neprejdú na diaľkové vykurovanie, pretože nie sú pripojené na sieť diaľkového vykurovania. Ani u domácností, ktoré používajú na kúrenie plyn, nie je pravdepodobné, že by prešli na diaľkové vykurovanie, pretože podľa údajov poskytnutých litovskými orgánmi cena diaľkového vykurovania bez dane z pridanej hodnoty je vyššia ako cena za kúrenie plynom. V každom prípade by však mohli prejsť na diaľkové vykurovanie iba vtedy, ak by mali zabezpečené pripojenie na diaľkové vykurovanie.
(3)
Navyše, keďže sieť diaľkového vykurovania teoreticky nepresahuje hranice, netreba sa obávať ohrozenia hospodárskej súťaže v zmysle článku 12 ods. 3 písm. b) šiestej smernice o DPH, ani pokiaľ ide o takéto vykurovanie poskytované dodávateľmi v Litve súkromným spotrebiteľom s bydliskom v iných členských štátoch, ani pokiaľ ide o vykurovanie poskytované dodávateľmi so sídlom mimo Litvy súkromným spotrebiteľom s bydliskom v tejto krajine.
(4)
Plánované opatrenie je všeobecným opatrením, ktorého cieľom je uplatniť zníženú sadzbu DPH na poskytovanie diaľkového vykurovania v súlade s článkom 12 ods. 3 písm. b) šiestej smernice o DPH.
(5)
Vzhľadom na to, že ide o všeobecné opatrenie, ktoré neustanovuje žiadnu výnimku, riziko ohrozenia hospodárskej súťaže treba pokladať za neexistujúce. Keďže podmienka stanovená v článku 12 ods. 3 písm. b) šiestej smernice je týmto splnená, Litva by mala mať možnosť uplatňovať príslušné opatrenie ihneď po oznámení tohto rozhodnutia,
PRIJALA TOTO ROZHODNUTIE:
Článok 1
Litva môže uplatňovať opatrenie, ktoré oznámila listom z 20. júna 2006 a ktorým sa uplatňuje znížená sadzba DPH na poskytovanie diaľkového vykurovania bez ohľadu na podmienky výroby a poskytovania služby.
Článok 2
Toto rozhodnutie je určené Litovskej republike.
V Bruseli 13. septembra 2006

Labels: 18
2
1